หุ้นยุโรปปิดวันศุกร์ปรับลง ขณะตลาดวิตกศก.โลกชะลอตัว
ตลาดหุ้นยุโรปปรับตัวลดลงเมื่อคืนวันศุกร์ที่ผ่านมา (24 ก.ค.) นำโดยหุ้นกลุ่มเหมืองแร่ หลังจากดัชนีวัดทางเศรษฐกิจที่สำคัญส่งสัญญาณถึงการชะลอตัวลงของเศรษฐกิจโลก
26 ก.ค. 2558

สำนักข่าวอินโฟเควสท์รายงานว่า ดัชนี Stoxx 600 ลดลง 0.9% ปิดวันศุกร์ (24 ก.ค.) ที่ 394.64 จุด, ดัชนี CAC-40 ตลาดหุ้นฝรั่งเศสปิดวันทำการล่าสุดที่ 5,057.36 จุด ลดลง 29.38 จุด หรือ -0.58%, ดัชนี DAX ตลาดหุ้นเยอรมันปิดวันทำการล่าสุดที่ 11,347.45 จุด ลดลง 164.66 จุด หรือ -1.43% และดัชนี FTSE 100 ตลาดหุ้นลอนดอนปิดวันทำการล่าสุดที่ 6,579.81 จุด ลดลง 75.20 จุด หรือ -1.13%
ตลาดหุ้นยุโรปปรับตัวลดลงหลังกระทรวงพาณิชย์สหรัฐรายงานว่า ยอดขายบ้านใหม่ในสหรัฐดิ่งลงในเดือนมิ.ย. แตะระดับต่ำสุดในรอบ 7 เดือน ซึ่งบ่งชี้ถึงภาวะชะงักงันในการฟื้นตัวของตลาดที่อยู่อาศัยของสหรัฐ ทั้งนี้ กระทรวงระบุว่า ยอดขายบ้านใหม่ลดลง 6.8% ในเดือนมิ.ย. เมื่อเทียบรายเดือน สู่ระดับ 482,000 ยูนิต ซึ่งเป็นระดับต่ำสุดนับตั้งแต่เดือนพ.ย.2014
ก่อนหน้านั้น มาร์กิตเปิดเผยว่า ดัชนีผู้จัดการฝ่ายจัดซื้อ (PMI) ภาคการผลิตเบื้องต้นของจีนในเดือนก.ค.ลดลงแตะ 48.2 ซึ่งเป็นระดับต่ำสุดในรอบ 15 เดือน จาก 49.4 ในเดือนมิ.ย. ตัวเลขที่ต่ำกว่า 50 แสดงให้เห็นถึงภาวะหดตัว และดัชนีที่สูงกว่า 50 จะบ่งชี้ว่า กิจกรรมภาคการผลิตของจีนมีการขยายตัวจากเดือนก่อนหน้า
หุ้นกลุ่มเหมืองแร่นำโดยหุ้นอันโตฟากัสตาและหุ้นเกลนคอร์ต่างก็ปรับตัวลดลงอย่างน้อย 4.5% จากความวิตกเกี่ยวกับเศรษฐกิจจีน ส่วนหุ้นโฟล์คสวาเกน เอจี ลดลง 2.7% หลังจากนิตยสารแมเนเจอร์ แมกกาซีน รายงานว่า ยอดขายรถยนต์ที่ลดลงในจีนอาจจะส่งผลให้บริษัทมีรายได้ลดลงมากกว่า 1.1 พันล้านดอลลาร์